  Майя Бывальцева Россиысь дышетонъя министр Ольга Васильева но Удмуртилэн тӧроезлэсь ужзэ огдырлы быдэсъясь Александр Бречалов элькунын дышетон удысэз азинтон луонлыкъёс сярысь кенешизы, ивортэ улосвыл тӧролэн но кивалтэтлэн пресс-службазы. Пумиськонлэн кутсконаз Удмуртиысь дышетсконниослэн выль дышетскон арлы дасьлыксы сярысь вераськизы. Александр Бречалов министрез удысын югдурен тодматӥз. Со Дышетскисьёслэн огъяросси олимпиадазылэн йылпумъян люкетаз вормисьёслэн но призёръёслэн лыдзыя Удмуртия Россиын азьмынӥсьёс пӧлы пыре шуыса вераз. Таяз арын Удмуртилэн сборноезлэн пайдалыкез тужгес вылӥ луиз но 51,5 процентозь вуиз. Со сяна, «Доступное дополнительное образование» валтсь ӵектос улсын выль дышетскон арын «Кванториум» нылпи технопарк ужаны кутскоз. Тупанкыл Владимир Путин Ижкаре вуылыку юнматэмын вал. «Калашников» концерн Балезино но Грак ёросъёсын робототехникая классъёсты усьтонлы но дурбасьтоз. Пумиськонын озьы ик вераськизы Алнашын но Ижкарын школаосты лэсьтонэ валче вылысь коньдон висъян ужпум но Россилэн улосвылъёсысьтыз дышетон юртъёсын выль интыос кылдытонлы юрттонъя 2016–2025 аръёслы чаклам программаез быдэстон сярысь. Та программая Удмуртиын 38 сюрс выль интыос кылдытыны чаклало, со пӧлысь 20,5 сюрсэз — выль школаосты пуктон но басьтон чотын. Тегъёс: Дышетон Удмуртия школаос АлександрБречалов  